
1 ယဟိဝၩအလူ လၧအလၩ့ဘၪ ၦမိရၡဲၭဖိၪ စမဲကၫ လၧအဒၪဘၪဝ့ၫ လၧစမ့ရအၫ ဒဲယရုစလံၫ့ အဂဲး, လၧယုဒၫ အစဎွၩလဖၪ စယိၥၫ့ စအၫဟဇၭ, စဟ့ၭဇကဲအၫ အမုနံၩလဖၪလီၫ. 2 ခိၭနၪဆံၭ, ၦခမျၧး ထီးအလူၬၥံၪဧ့; ခိၭနၪဆံၭ, ဂၪ့ခိၪ ဒဲဆၧမၩဎွ့ၩဝ့ၫၥံၪဧ့, ကဆါ လၧအနီးဆံၫ့ဎံၪ အဖၧၩ့ ကဆါ ယဟိဝၩနီၪ, မွဲအထိးအၥၭ ထၫ့ဒၩ နၥံၪဆံၭ. 3 အဂဲးဘဲၫယီၩ, ယိခွါ! ယဟိဝၩ ဂဲၫထၪ့ လၧအလးဖၧၩ့တၭ, မိဂဲၫလၩ့တၭ, ယဲးလၩ့ ဂၪ့ခိၪ အလးထၪ့ထီၫလဖၪနီၪလီၫ. 4 ခိၪလီၩ့ ထိၩ့ချိၬ မိဖံၪထၪ့ခွံၬဝ့ၫ လၧအဖၫ့လၬ ဘဲၫ ဎိၭ လၧမ့ၪ အမ့ၬယၫ အၥိၭတၭ, ခိၪလီၩ့ဆူၭလဖၪ မိထ့ဖၭနီၪ, ဘဲၫထံၫ လၧဆၧဂါလၩ့ဝ့ၫ လၧဆၧဘျဲၩ့လီၩ့ အၥိၭနီၪလီၫ. 5 ဆၧယီၩလဖၪ ထီးအလူၬ အီၪဝ့ၫ လၧစယၫကူၭ အဆၧမၪ အကၠီၩ့, ဒဲလၧအံၫစရ့လၭ အၡၩဂံၪ့ဖိၪ အဆၧဒဲၩဘၭ အကၠီၩ့ စယၫကူၭ အဆၧမၪနီၪ, မွဲဆၧနီၪလမံၩ့လဲၪ. စမ့ရအၫနီၪ, မွဲအ့ၬဧၪ. စယုဒၫ အလးထၪ့ထီၫလဖၪနီၪ, မွဲဆၧနီၪလၫလမံၩ့လဲၪ. မွဲယရုစလံၫ့နီၪ, မွဲအ့ၬဧၪ. 6 မၩအၥၭဘဲၫနီၪတၭ, ယမိအီၪက့ၪ စမ့ရအၫ လၧဆၧပိၩ့ လၧဂၪ့ခိၪ အဝၩ့ဖၧၩ့, စဘံၭမုအလး အဆၧၥုၪ့လၩ့အၥၭတၭ, ယမိခွံၬလၩ့ခွံၬ အလိးလဖၪ လၧခိၪလီၩ့ဆူၭဖၧၩ့တၭ, ယမိနဲၪဖျီၪထၪ့ အခၪ့ထံၭလီၫ. 7 အဆၧဂၩ့စိၭဖျၩ ထီးအလူၬနီၪ မိခါလၩ့ဘျ့ၭတၭ, အလံၩ့အလဲၫနီၪ မ့ၪမိအၪ့ခွံၬတၭ, ယမိမၩယူ အဆၧဂၩ့ဆၧဖၪ့ ထီးအလူၬလီၫ. အဂဲးဘဲၫယီၩ အီၪက့ၪကီၪ့ဝ့ၫ လၧမဲၩဎွဲၩမုၪ အလံၩ့အလဲၫတၭ, မိကဲၪထၪ့ထဲၩ့ ၦမဲၩဎွဲၩမုၪ အလံၩ့အလဲၫလီၫ. 8 မၩအၥၭဘဲၫနီၪတၭ, ယမိဂၪ့အုၩဂၪ့ထိၬ ဒဲအိၩ့ယိၩ့ထၪ့, ယမိလ့ၩ လၧဆၧဘဲၪ့လၩ့ခွံၬယူၭ ဒဲအီၪဘိၪ့ယူၭ. ယမိကိၭထၪ့ ဘဲၫထွံၪဂၪ့ခိၪ အိၩ့ယိၩ့ အၥိၭနီၪ, ဒဲကိၭၡၭထၪ့ ဘဲၫထိၪကလအူၭ အၥိၭနီၪလီၫ. 9 အဂဲးဘဲၫယီၩ အဖၧၩ့လး ဘျၪၥ့ၪအ့ၬ. မွဲမၬ, ဆၧအဒုၪအဒၩ ဂဲၫဝ့ၫ လၧယုဒၫ ဖိးလၧယၡၩခမျၧး အတရၫ့, ဖိးဝ့ၫလၧယရုစလံၫ့လီၫ. 10 ထီးလီၩဘၪ လၧဂၭၥၭ အဖၧၩ့ လဂ့ၩ, ဂၪ့ လၧအၭကီၫ အဖၧၩ့ လဂ့ၩ; လိၭလၩ့ နနၫ့ဆါ လၧဂၪ့ခိၪမုၬ ထီး ဘ့ၭ၁အၫပြၫနီၪဆံၭ. 11 ၦလၧအအီၪ လၧၡၭဖၧၫ လဂၩဧ့, လၧနဆၧအီၪဘိၪ့ ဒဲဆၧမ့ၬမဲနီၪ, လ့ၩကဒၪ လၧယၫ ဘီၪ, ၦအီၪဝ့ၫ လၧဇ့ၭအနၫ့ အဖၧၩ့နီၪ လ့ၩထၪ့အ့ၬ. ဘ့ၭ၁အံဇလၭ အဂၪ့ဆၧနီၪ ဂုးခၧၫ့ လၧနၥံၪ အကၠီၩ့ အ့ၬ. 12 မွဲမၬ, ၦအီၪဝ့ၫ လၧမၫရီၭ အဖၧၩ့နီၪ လီၫ့ကီၩ့ အဆၧဂ့ၩလဖၪလီၫ. အဂဲးဘဲၫယီၩ ဆၧအၧၩ့ ဂဲၫလၩ့ လၧယဟိဝၩ အအီၪ ထီၩ့လၧယရုစလံၫ့ အတရၫ့နီၪလီၫ. 13 ၦအီၪဝ့ၫ လၧလၫခ့ၭ အဖၧၩ့ လဂၩဧ့, စၧၩ့ထၪ့ လဲၪ့ လၧကၥ့ၪအဖျဲၪၥံၪဆံၭ. မွဲဆၧဒဲၩဘၭ အခၪ့ထံၭ လၧဇံအိၫ့ အဖိၪမုၪ အဂးလီၫ. မွဲမၬ အံၫစရ့လၭ အဆၧမၩမၪလဖၪ အီၪဝ့ၫ လၧနဖၧၩ့လီၫ. 14 မၩအၥၭဘဲၫနီၪတၭ, နမိဘၪဖ့ၪ လံၬလၩ့ၡၪ လၧမိရၡ့ၭဂၭၥၫလီၫ. အၭခဇံၭ အဂံၪ့လဖၪ မိမၩ အံၫစရ့လၭ အစဎွၩလဖၪ အဆၧအၪ့လီၫဝ့ၫလီၫ. 15 ၦအီၪဝ့ၫ လၧမၫရၡၭ အဖၧၩ့ဧ့, ယမိဒုၭဂဲၫ ၦန့ၥၫဆၧ လဂၩ လၧနအီၪ, အံၫစရ့လၭ အလၩအဖၩ့ မိဂဲၫထီၩ့ လၧအဒၧလၫ့လီၫ. 16 မၩချၩ နခိၪ, လိၩ့ခွံၬ လၧနဖိၪၥၭဘီၩ့ၥံၪ အကၠီၩ့တၭ; မၩလဲထၪ့ ချၩခိၪ ဘဲၫလံၬကျီၫ့ကျီၫ့ အၥိၭဆံၭ; အဂဲးဘဲၫယီၩ အဝ့ၫၥံၪ စဲၪ့ထၪ့ခွံၬ လၧနၧၩတၭ, နုၬယူၭ လၧအဘၪ ဆၧအၪ့မၧၫ့ဎီးယူၭလီၫ.

1 ၦလၧအကိၪ့ ဆၧအၧၩ့ ဒဲကိၪ့မၩဆၧအၧၩ့ လၧအလးမံၫဖၧၩ့နီၪ ဘၪအၡၪ့လီၫ. ထီးဆၧဖၩ့ဘွၩထၪ့တၭ မၩဝ့ၫနီၪ; အဂဲးဘဲၫယီၩ အစီၩ့အမၩ့ အီၪလၧအစူၪဖၧၩ့ လီၫ. 2 အဝ့ၫၥံၪ လီၫ့ကီၩ့ၥၭကွံၩ ဂၪ့ခိၪအဝၩ့လဖၪတၭ မၩန့ဆီၪ့ဝ့ၫ; ဒဲဂံၪ့လဖၪနီၪ, မၩန့ထၪ့ခွံၬဝ့ၫ; ဒဲမၩအၧၩ့ ၦၡၩ ဒဲအဂံၪ့ဖိၪလဖၪ; ၦၡၩ ဒဲအဆၧန့ၥၫလီၫ. 3 မၩအၥၭဘဲၫနီၪတၭ; ယဟိဝၩ စံၭဘဲၫယီၩ, ယိခွါ, ယကိၪ့ ဆၧအၧၩ့ထၫ့ဒၩ ၦအဂံၪ့ဖိၪလဒီၪ့ယီၩ လၧနၥံၪ မိၥုၭခွံၬ ဘၪ နၥံၪအခိၬ လၧအအီၪနီၪအ့ၬ. ဒဲနၥံၪ လလ့ၩဘၪ လၧနၥံၪအၥၭဖိၫလိၫ, အဂဲးဘဲၫယီၩ အဆၧၫ့အထီမွဲ အအၧၩ့လီၫ. 4 မုလနံၩနီၪ ၦမိၥံၫကျံၩ ဆၧၥံၫကျံၩလမံၩ့ လၧနၥံၪ အဂဲး, ဒဲမၩ ဆၧၥၭအုၭ အဆၧယၧၩ့ဘၪတၭ, စံၭ, ဆၧမၩဂၭဂီၩ့ပၧၩ လူၬထူၬလီၫ. အဝ့ၫဒၪ အၪ့လဲၩယူၭ ယၡၩခမျၧး အဂးယူၭ, ၥုၭခွံၬယူၭ အဝ့ၫၥံၪ လၧယအီၪ ဘဲၫၥ့ၪလဲၪ. ဖ့ၪလၫ့နၩ့ဖၭယူၭ ပဂၪ့ခိၪအဝၩ့လဖၪ လၧၦလၧအၥၭဂၭဂီၩ့ယူၭ. 5 မၩအၥၭဘဲၫနီၪတၭ, နလအီၪဘၪ လၧၦလၧအဖၭဆၧတၭ, မိဆုးထၪ့ဖျံၩ လၧယဟိဝၩ အဆၧအီၪကီၪ့ အဖၧၩ့ နးဂၩအ့ၬ, 6 ချဲၩ့ဆၧ လၧမီၪအချိၬ လဂ့ၩ. ၦလၧအလချဲၩ့ဘၪ လၧဆၧနီၪလဖၪ အဂဲး မိချဲၩ့ လၧမီၪအချိၬတၭ; ဆၧဒုၪဒွ့ၪလဖၪ အီၪလထံၪဎးလီၫ. 7 စယၫကူၭ အၡၩဂံၪ့ဖိၪၥံၪဧ့, ဆၧချဲၩ့ ဘဲၫၥ့ၪလဲၪ! ယဟိဝၩအၥၭ လၩ့ဖၨၪထဲၩ့လခီၫဆ့ဧၪ. ဆၧယီၩလဖၪ မွဲအဝ့ၫဒၪ အဆၧမၩဆ့ဧၪ. ယဆၧချဲၩ့ မၩဂ့ၩ ၦလၧအလ့ၩဆၧတီၩတီၩနီၪ, မွဲအ့ၬဧၪ. 8 အခီၫလၧဖျိၩ့ ယၡၩခမျၧး ဂဲထုၪ့ထၪ့ဝ့ၫ ဘဲၫဒုၪဒၩ အၥိၭ, နၥံၪ ဘဲၪ့လၩ့ခွံၬ ၡၫ့ လဘံၪ့, ဒဲဆဲၫ့ လၧၦလ့ၩ လၧဖၧၩ့ၥၭနီၪ ဒဲဒိၭနဲၩ့အၥၭလဖၪ, ဒဲလၧၦဂဲၫထဲၩ့ထဲၩ့ လၧဆၧဒုၭၥုၭလဖၪနီၪဆ့ လီၫ. 9 နၥံၪ နၫ့ထၪ့ခွံၬ ယၡၩခမျၧး အမုၪၥံၪ လၧအဂံၪ့မုၬ အဖၧၩ့, နၥံၪ မၩန့ထၪ့ခွံၬ ယလၩယဖၩ့ လၧအဝ့ၫၥံၪ အဖိၪအလံၩ လၩ့ဆိၩလၩ့ကၠၪလီၫ. 10 ဂဲထုၪ့ဘီၪ! စဲၪ့ထၪ့ခွံၬဆံၭ! အဂဲးဘဲၫယီၩ အယီၩမွဲ နၥံၪ အဆၧအီၪပွံၭအလးအ့ၬ. အဂဲးဘဲၫယီၩ လၧအဘၪၥၭလိၪဝ့ၫ အကၠီၩ့တၭ မိမၩဂၭဂီၩ့ဆၧ, ဒဲအဆၧမၩဂၭဂီၩ့နီၪ နၭမၬ ဆ့လီၫ. 11 ၦလဂၩဂၩ အ့ၪၥ့ၪယၫ လံၩ ဒဲဆၧအဘျံၭအဘျၪ အဂဲးအကၠီၪ့; ချဲၩ့ ဆၧအဘျံၭအဘျၪတၭ, စံၭဝ့ၫဒၪ ယချဲၩ့ဆၧ လၧမီၪအချိၬ လၧစဘံၭထံၫ ဒဲၥံၭထံၫဂၬထံၫ အဂဲးတၭ, အဝ့ၫဒၪ မိကဲၪထၪ့ ၦခမျၧးယီၩ အမီၪလီၫ. 12 စယၫကူၭဧ့, ယမိအၪ့ထုၫ့ကီၪ့နၧၩ ထီးအလူၬ တၡါ လီၫ. ယမိအီၪက့ၪကီၪ့ အံၫစရ့လၭ လၧအအီၪလၩ့ထး တၡါလ့ၬလီၫ. ယမိအီၪက့ၪ အဝ့ၫၥံၪ လစီၪ့ဎး ဘဲၫဘီၭဇရၫ အၥိၪ အၥိၭနီၪ, ဘဲၫ ၥိၪလဒီၪ့ လၧအအၪ့အဆၪအလးဖၧၩ့ အၥိၭနီၪလီၫ. အဝ့ၫၥံၪ မိတုၩ့ထၪ့တုၩ့လၩ့ လၧၦၡၩ အကၠီၩ့လီၫ. 13 ဆၧမၩခါဝ့ၫနီၪ လ့ၩယူၭ လၧအဝ့ၫၥံၪ အမ့ၬယၫယူၭတၭ, မၩခါလၩ့ခွံၬဆၧ ဂီၩ့ လ့ၩနုၬ လၧတရၫ့ဖၧၩ့နီၪ, စဲၪ့ထၪ့ခွံၬ လၧအလးထီးနီၪတၭ, မွဲယူၭ, အဝ့ၫၥံၪ အစဎွၩ လ့ၩထၪ့ လၧအမ့ၬယၫ, ယဟိဝၩ ဒၪလ့ၬ အီၪဝ့ၫ လၧအခိၪလီၫ.

1 တၭ ယစံၭ, စယၫကူၭ အခိၪၥံၪဧ့, အံၫစရ့လၭ အၡၩစ့ၩရၫ့ဆၧၥံၪဧ့, ခိၭနၪလါဆံၭ. ၥ့ၪယၫ ဆၧစ့ၩရၫ့တီၩနီၪ ကြၨၭအီၪလၧနၥံၪ အၥိၭ, မွဲအ့ၬဧၪ. 2 အ့ၪမွဲ နၥံၪဝ့ၫ မွဲၦၥၭဂဲၫ့ ဆၧဂ့ၩတၭ, အဲၪဒိၭ ဆၧအၧၩ့လီၫ. ဘျူၭလၩ့ခွံၬ အဖံၭ လၧအလီၩ့ ဒဲၡၫ့ခွံၬ အယၪ လၧအဎွံၪၥံၪ အလီၩ့လီၫ. 3 ဒဲအၪ့ ယၡၩခမျၧး အယၪ ဒဲဘျူၭလၩ့ခွံၬ အဖံၭ လၧအလီၩ့, ဒဲမၩခါ အဎွံၪ ဒဲဖ့ၬလၩ့ဘျ့ၭ အဝ့ၫၥံၪ ဘဲၫလၧဖၧၩ့ အဂး အၥိၭ, ဒဲဘဲၫဆၧယၪ လၧဖၧၩ့ထၭဖၭဒိၪ အၪ့ဎွံဆၧ အဖၧၩ့ အၥိၭနီၪလီၫ. 4 ထီးနီၪလဖၧၫ့ အဝ့ၫၥံၪ မိကိၭထၪ့ ယဟိဝၩ လါနၫ့တၭ, အဝ့ၫဒၪ မိစံၭဆၧၫ့ဝ့ၫအ့ၬ. ဆၧလၧအထီနီၪ အဝ့ၫဒၪ မိအီၪက့ၪကဒုၩအမ့ၬ လၧအဝ့ၫၥံၪ လၧအမၩ ဆၧအၧၩ့ အကၠီၩ့လီၫ. 5 မီၪလဖၪ လၧအဒုၭမၩမၪ ယၡၩခမျၧးတၭ, လၧအအဲၪ့ဆၧ လၧအမဲၪ, ဒဲကိၭထၪ့ ဆၧဘၪလိၬအိၭလိၬဘီၪ! အ့ၪမွဲ ၦလၧအလဒုၭနုၬဘၪဆၧ လၧအဝ့ၫၥံၪ အနိၭဖၧၩ့နီၪ, မိတဲၩ့ဝဲၩ ဆၧဒုၭၥုၭ လၧအထၫ့ဒၩ အဝ့ၫၥံၪနီၪ, အခိးမွဲ ယဟိဝၩ စံၭ လၧအဂဲးဘဲၫယီၩ လီၫ. 6 မၩအၥၭဘဲၫနီၪတၭ, နၥံၪ လဒၪဘၪ ဆၧလၧယၫလခီၫတၭ, နၥံၪ မိအီၪလၧမုနၩတၭ, အၪ့ဖၩ့ဆၧ လအီၪဘၪတၭ, နၥံၪ မိအီၪလၧဆၧခံၭလီၫ. တၭ မု မိလ့ၩနုၬ လၧမီၪၥံၪ အဖၫ့ခိၪ, ဒဲမုဆၫ မိခံၭလၩ့ လၧအဖၫ့ခိၪဆ့လီၫ. 7 ထီးနီၪလဖၧၫ့ ၦဒၪဆၧလၧယၫလခီၫအမ့ၬ မိမဲ, ဒဲၦအၪ့ဖၩ့ဆၧနီၪ အၥၭဘံၪဘူၪလီၫ. မွဲမၬ, မိမၩဘံၭ အခၪလၬဆီၪ့လီၫ. အဂဲးဘဲၫယီၩ ဆၧစံၭဆၧၫ့ လၧယွၩနီၪ အီၪအ့ၬ. 8 လါနၫ့တၭ, ယ ဎွ့ၩ လၧဆၧအစီၩ့အမၩ့ လၧယဟိဝၩအၥၭ အကၠီၩ့နီၪ, ဒဲဆၧစ့ၩရၫ့ ဒဲဆၧဂဲးဆီၪ့ဘၭဆီၪ့, ဘဲၫၥိၭ ယမိဒုၭနဲၪ စယၫကူၭ လၧအဆၧမၪ, ဒဲအံၫစရ့လၭ လၧအဆၧဒဲၩဘၭလီၫ. 9 စယၫကူၭ အဂံၪ့အခိၪၥံၪဧ့, ဒဲအံၫစရ့လၭ အၡၩစ့ၩရၫ့ဆၧၥံၪဧ့, ၦလၧအၥၭလိၪ ဆၧစ့ၩရၫ့တီၩ ဒဲမၩကဲၪ့ကီၪ့ ဆၧတီၩဆၧလီၩ့လီၫ. 10 ၦလၧအမၩထၪ့ ဇံအိၫ့ လၧဆၧၥွံၪ ဒဲယရုစလံၫ့ လၧဆၧမၩအၧၩ့လီၫ. 11 အခိၪလဖၪ စ့ၩရၫ့ဆၧ လၧလၬဆီၪ့ အဂး, ဒဲၦလုဆၧလဖၪ ၥီၪ့လိၪဆၧ လၧအလံၫ့အလဲၫ အဂး, ဒဲအမီၪလဖၪ အၪ့ဖၩ့ဆၧ လၧစ့ၩ အဂးလီၫ. လါနၫ့တၭ, အဝ့ၫၥံၪ ဒိၭနဲၩ့အၥၭ လၧယဟိဝၩတၭ, စံၭဝ့ၫဒၪ, ယဟိဝၩ အီၪလၧပကျၩ, မွဲအ့ၬဧၪ. ဆၧအၧၩ့ဘၪပၧၩၥ့ၪ နးမံၩ့အ့ၬ. 12 မၩအၥၭဘဲၫနီၪတၭ, ၦမိထဲၫ ဇံအိၫ့ လၧနၥံၪ အကၠီၩ့ ဘဲၫဆံၬလလး အၥိၭ, ဒဲယရုစလံၫ့ မိကဲၪထၪ့ ဆၧအပိၩ့လဖၪ, ဒဲဂံၪ့အခိၪလီၩ့နီၪ ဘဲၫဆၧစီၩ့ခိၪ လၧမံၩ့လၬကျၩ အၥိၭလီၫ.

1 လၧမုနံၩအထုၬလဖၪနီၪ ဆၧမိမၩအၥၭ လၧယဟိဝၩအဂံၪ့ အခိၪလီၩ့နီၪ မိအီၪဂုးအီၪခၧၫ့ လၧခိၪလီၩ့ဒၩ့ခိၪတၭ, မိဘၪ ဆၧအီၪက့ၪထၪ့ထီၫနဲၪ့ဒံၭ ဆၧစီၩ့ခိၪလဖၪတၭ, ၦခမျၧး မိယွၩလၩ့ဝ့ၫ လၧအအီၪလီၫ. 2 ၦအၪဆၨၩ မိလ့ၩဆၧတၭ, စံၭဝ့ၫ, ဂဲၫဘီၪ, မွဲပလ့ၩထၪ့ၡီၩ့ လၧယဟိဝၩ အခိၪလီၩ့ လၧစယၫကူၭ အယွၩအဂံၪ့ နီၪဆံၭ. တၭ အဝ့ၫဒၪ မိနဲၪလိၪပၧၩ လၧအဖၧၩ့ၥၭလဖၪတၭ ပမိဖိၬ အဖၧၩ့ၥၭလဖၪလီၫ. အဂဲးဘဲၫယီၩ လၧဇံအိၫ့ အဖၧၩ့နီၪ ဆၧၥီၪ့ဆၧၥၫ့ မိစဲၪ့ထၪ့ခွံၬဝ့ၫ, ဒဲယဟိဝၩ အလူအထၫ လၧယရုစလံၫ့ အဖၧၩ့ဆ့လီၫ. 3 အဝ့ၫဒၪ မိစ့ၩရၫ့ ၦခမျၧးလဖၪ အခွးတၭ, မိအၪ့ၥီၪ့ ၦအၪဆၨၩ အီၪလၧအယဲၩ့တၭ, အဝ့ၫၥံၪ မိနဲၫ့ထဲၩ့ အနၭ လၧထဲၫအနါ, ဒဲအဖၩ့ လၧဎ့ၬဖ့ၬၥံၪ့လီၫ. တၭ ၦလဆၨၩ ယၩ့ထၪ့လၧၩ့ နၭ လၧၦလဆၨၩ အဖၫ့ခိၪအ့ၬ. တၭ အဝ့ၫၥံၪ မၩလိၪလၧၩ့ ဆၧဒုၭၥုၭအ့ၬ. 4 ၦလဂၩလါလါ မိဆၧၫ့နၩ့ လၧအစဘံၭမု အဖၫ့လၬ, ဒဲအၥံၪ့ချိၪ့ဒိၩ့ အဖၫ့လၬ ဆုၬဆုၬတၭ, ဆၧမၩၥၭမဲၪဝ့ၫ အီၪနးဂၩအ့ၬ. အဂဲးဘဲၫယီၩ ဆၧၥုၭမုခမျၧး အယဟိဝၩအနိၭ ချဲၩ့ယူၭ ဆၧယူၭ. 5 ၦခမျၧး ထီးအလူၬ အ့ၪလ့ၩဆၧ လဂၩလါလါ လၧအယွၩအမံၩ့ အဖၧၩ့ ဆုၬဆုၬ လါနၫ့တၭ, ပဝ့ၫဒၪ ပမိလ့ၩဆၧ လၧယဟိဝၩ ပယွၩအမံၩ့ အဖၧၩ့ လၩ့ဆိၩလၩ့ကၠၪလီၫ. 6 ယဟိဝၩ စံၭဝ့ၫဒၪ, ဆၧလၧမုလနံၩနီၪ ယမိဒုၭအီၪကီၪ့ ၦလၧအဘၪ ဆၧမၩဘျၪထဲၩ့ဝ့ၫ ယမိအၪ့ထုၫ့ကီၪ့ ၦလၧဆၧနၫ့ထၪ့ခွံၬဝ့ၫ, ဒဲၦလၧယမၩၡၪ့မၩနၭဝ့ၫလီၫ. 7 ၦလၧအလ့ၩ စ့ၭထိၬစ့ၭထိၬနီၪ, ယမိအီၪက့ၪဝ့ၫ လၧဆၧအီၪလၩ့ထး, ဒဲၦလၧဆၧနၫ့ထၪ့ခွံၬဝ့ၫ လၧအယဲၩ့နီၪ, ယမိအီၪက့ၪ လၧၦအဆီၪ့ လဆၨၩ တၭ, ယဟိဝၩ မိကဲၪ စဎွၩ လၧအဖၫ့ခိၪ လၧခိၪလီၩ့ ဇံအိၫ့ အလီၩ့ ထီးယီၩစူၩယၫ လၩ့ဆိၩလၩ့ကၠၪလီၫ. 8 နဝ့ၫဒၪ, ၥိၪလဒီၪ့ အထိၬထီၫ, ဇံအိၫ့ အဖိၪမုၪ အဆၧစီၩ့ခိၪဧ့, ဆၧပၧၩ့ ဆၧလၧအခၪ့ထံၭ မိဂဲၫ လၧနအီၪ, ယရုစလံၫ့ အဖိၪမုၪဧ့, အဘၩ့အမုးနီၪ မိဂဲၫဝ့ၫလီၫ. 9 ဘိၩ့နဲၪ့ယီၩ နကိၭၡၭထၪ့ မွဲဘၪလဲၪ; စဎွၩ အီၪလၧနဖၧၩ့အ့ၬဧၪ. နဒုၭကိၪ့ဆၧလဖၪ လၩ့မါဆ့ဧၪ. အဂဲးဘဲၫယီၩ ဆၧဆိၭက့ၭဘၪနၧၩ ဘဲၫၦမုၪ လၧအဘၪ ဆၧဂူၭဆၫ အၥိၭနီၪလီၫ. 10 ဘၪ ဆၧဆိၭက့ၭတၭ, အီၪဖျဲၪဆၧ ဘဲၫၦမုၪ လၧအဘၪ ဆၧဂူၭဆၫ အၥိၭနီၪဆံၭ. ဇံအိၫ့ အဖိၪမုၪဧ့, အဂဲးဘဲၫယီၩ ဘိၩ့နဲၪ့ယီၩ, နမိဘၪစဲၪ့ထၪ့ခွံၬ လၧဒိၩ့ဖၧၩ့တၭ, နမိဘၪအီၪ လၧမံၩ့လၬကျၩ တၭ, နမိဘၪလ့ၩထီၩ့ လၧဘၭဘလၧၫ့တၭ; ထီးနီၪ ဆၧမိမၩဖီၩ့ဖျ့ၭနၧၩလီၫ. ထီးနီၪ ယဟိဝၩ မိဎွ့ၩန့ထဲၩ့နၧၩ လၧနဒုၪနဒၩ အစူၪဖၧၩ့လီၫ. 11 ဘိၩ့နဲၪ့ယီၩ ၦအၪဆၨၩ အီၪကိၩ့အီၪကီၪ့ ထၫ့ဒၩနၧၩ လၧအစံၭ, မွဲအၡၩ အီၪလဆံၫ့ဘၪဆံၭ; မွဲပဝ့ၫဒၪ ပမ့ၬၥၪ ယိ ဇံအိၫ့ဆံၭ. 12 လါနၫ့တၭ အဝ့ၫၥံၪနီၪ ၥ့ၪယၫ ယဟိဝၩ အဆၧကိၪ့အ့ၬ. ဒဲဆၧကိၪ့ဝဲၩဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, အဝ့ၫၥံၪ နၪၥ့ၪအ့ၬ. အဂဲးဘဲၫယီၩ မိအၪ့ထုၫ့ကီၪ့ အဝ့ၫၥံၪ ဘဲၫဘုၪထူလဖၪ လၧခရဲးဖၧၩ့ အၥိၭနီၪလီၫ. 13 ဂဲထုၪ့ ယဲးလၩ့ ဘုၪဆံၭ, ဇံအိၫ့ အဖိၪမုၪဧ့, အဂဲးဘဲၫယီၩ ယမိအီၪက့ၪ နနိၩ့ လၧထၭတၭ, ယမိအီၪက့ၪ နခၪ့မံၪ လၧထီးဝီၩတၭ, နမိယဲးလၩ့ဘျ့ၭ ၦအၪဆၨၩ, ဒဲနမိအီၪက့ၪဆံၫ့ဎံၪ အစူၪလးအခၪ့ခိၪ လၧယဟိဝၩ အဂး, ဒဲအဆၧဖိၪဆၧလံၩ လၧဂၪ့ခိၪ ထၧၫ့ဖျိၪ့ယၫ အကဆါ အဂးလီၫ.

1 ဘိၩ့နဲၪ့ယီၩ အီၪကိၩ့အီၪကီၪ့ လဒီၪ့လဒီၪ့ဆံၭ. ၦအဒီၪ့လဖၪ အဖိၪမုၪၥံၪဧ့, ၦၡၩ မိဝၩ့ထၬပၧၩလီၫ. အဝ့ၫၥံၪ ထးယူၭ အံၫစရ့လၭ အၡၩစ့ၩရၫ့ဆၧ လဂၩ အနိၭဖၩထံၭ လၧနိၪထးယူၭ. 2 အ့ၪမွဲ နဝ့ၫဒၪ ဘ့ၭ၁လံဟံၫ့ အ့ၭဖြတၫဧ့, န အ့ၪဆံၭ လၧယုဒၫ အထီၫ့လဖၪ အကျၩ လါနၫ့တၭ, ၦလၧအမိကဲၪထၪ့ ၦပၧၩ့ဆၧ လၧအံၫစရ့လၭ အဖၫ့ခိၪနီၪ မိဂဲၫထၪ့ လၧနဖၧၩ့ ထီၩ့လၧယအီၪ လီၫ. ၦလဂၩနီၪ ဂဲၫဝ့ၫ ခီၫလၧဖျိၩ့ လၩ့ဆိၩလၩ့ကၠၪနီၪလီၫ. 3 မွဲလါနၫ့တၭ, အဝ့ၫဒၪ မိဖ့ၪလၫ့ခွံၬ အဝ့ၫၥံၪ ထီးအထီဘၪ လၧၦလၧအမိအီၪဖျဲၪ လဂၩနီၪ မိအီၪဖျဲၪဆၧလီၫ. တၭ အထၧၫ့ဖုဝဲ အဆၧအီၪလၩ့ထးနီၪ မိဂဲၫထဲၩ့ လၧၦအံၫစရ့လၭဖိၪ အအီၪလီၫ. 4 အဝ့ၫဒၪ မိဆၧၫ့ထုၪ့တၭ, ယိဆၧ လၧယဟိဝၩ အစီၩ့အမၩ့ ဒဲလၧအယွၩ ယဟိဝၩ အမံၩ့ အကယးကဖးတၭ, အဝ့ၫၥံၪ မိအီၪဝ့ၫလီၫ. 5 အဂဲးဘဲၫယီၩ ဘိၩ့နဲၪ့ယီၩ အဝ့ၫဒၪ မိဒိၪထၪ့ဝ့ၫ ဖိးလၧဂၪ့ခိၪအထုၬလဖၪလီၫ. အဝ့ၫဒၪ မိမွဲ ဆၧဘၪလိၬအိၭလိၬ, ထီးၦအစံရအၫဖိၪ ဂဲၫနုၬ လၧပခးဖၧၩ့တၭ, ယဲးလၩ့ ပနီးလဖၪနီၪ ပမိဒုၭဂဲထုၪ့ ထၫ့ဒုၪဒၩ အဝ့ၫၥံၪ လၧၦယိၥိၪ နွ့ၫဂၩ, ဒဲၦဒိၭဂုၪအၥၭ ဎိၭဂၩလီၫ. 6 အဝ့ၫၥံၪနီၪ မိမၩယူ ခးအစံရအၫ လၧနၭ, ဒဲခးနံးမရီၭ ထီးဆၧလ့ၩနုၬ အဖၧၩ့လီၫ. ထီးအဂဲၫနုၬ လၧပခးဖၧၩ့ ဒဲယဲးလၩ့ ပခးအနဲၩ့ထံၭတၭ, ဆၧမိမၩဖီၩ့မၩဖျ့ၭဆၧ လၧၦအစံရအၫဖိၪနီၪလီၫ. 7 စယၫကူၭ အဆၧအီၪလၩ့ထးနီၪ မိအီၪလၧယၡၩခမျၧး အကျၩ, ဘဲၫဆၩ့ထံၫ လၧယဟိဝၩ အအီၪ အၥိၭ လၧအလအီၪပထုၬဘၪ လၧယၡၩ အဂး, ဒဲလအီၪခိၭဘၪဝ့ၫ လၧၦၡၩ အဖိၪခွၫၥံၪ အဂး အၥိၭနီၪလီၫ. 8 စယၫကူၭ အဆၧအီၪလၩ့ထး မိအီၪလၧၦဆၨၩလဖၪ အကျၩ, လၧၦအၪဆၨၩ အကျၩ ဘဲၫဆၬလၥၧၫ့ လၧဆၧဖိၪဆၧဎါ လၧမံၩ့လၬကျၩ အကျၩ အၥိၭ ဘဲၫဆၬလၥၧၫ့ဖိၪ လၧၥိၪ ဒဲဘ့ၪ အကျၩ အၥိၭလီၫ. အဝ့ၫဒၪ အ့ၪလ့ၩခၫ့ဂၬဆၧ, ဒဲယဲးထဲးလၩ့ဆၧ, ဒဲအဲၪ့ၡၫ့ခွံၬဆၧတၭ, ဆၧမၩဖီၩ့ဖျ့ၭ ၥ့ၪနးမံၩ့အ့ၬ. 9 နစူၪ မိအီၪထၪ့ထီၫ လၧနဒုၪနဒၩၥံၪ အဖၫ့ခိၪတၭ, နဒုၪနဒၩ ထီးအလူၬ မိဘၪဒၪ့ထ့ၬခွံၬဝ့ၫလီၫ. 10 တၭ ယဟိဝၩ စံၭဝ့ၫဒၪ, ဆၧမိမၩအၥၭ လၧမုလနံၩနီၪ လၧယမိဒၪ့ထ့ၬခွံၬ နကၥ့ၪလဖၪ လၧနကျၩတၭ, ယမိမၩဂၭဂီၩ့ခွံၬ နလဲၪ့ၥုၭလဖၪ, 11 ယမိမၩလူၬထူၬ နခးအဒိၩ့လဖၪ, ဒဲမၩလၩ့ဎီးခွံၬ နထိၬလဖၪ ထီးအလူၬလီၫ. 12 ယမိဒၪ့ထ့ၬခွံၬ ဆၧမၩကဒၩၦမ့ၬ လၧနစူၪဖၧၩ့တၭ, နအီၪလၧၩ့ လၧၦချဲၩ့ဆၧ လၧမီၪအချိၬအ့ၬ. 13 ယ မိဒၪ့ထ့ၬခွံၬ နဆၧဂၩ့စိၭဖျၩအၥၭ, ဒဲနဆၧဂၩ့ ဆၧၫ့ထုၪ့ လၧနကျၩတၭ နဘိၪ့ထၪ့ဘၩထၪ့လၧၩ့ နစူၪအမၩဆၧ အ့ၬ. 14 ယမိမၩခါလၩ့ခွံၬ နဆၧဂၩ့ ဘၡ့ၫရိၭလဖၪ လၧနကျၩ, ဒဲမၩဂၭဂီၩ့ခွံၬ ဒိၩ့လဖၪလီၫ. 15 ယမိမၩဆၧၫ့ ဆၧအၧၩ့ လၧဆၧၥၭထၪ့ ဒဲၥၭခဲၩထၪ့ လၧၦဆၨၩလဖၪ အလီၩ့ လၧအလခိၭနၪဘၪဆၧလီၫ.

1 ဘိၩ့နဲၪ့ယီၩ ခိၭနၪလါ နၥံၪဝ့ၫ လၧဆၧလၧယဟိဝၩ စံၭဝ့ၫနီၪဆံၭ. ဂဲထုၪ့လိၭခွး လၧခိၪလီၩ့ၥံၪ အမ့ၬယၫ, ဒဲဒုၭနါဂၧၫ့ ဆၧစီၩ့ခိၪ လၧနလူဆံၭ. 2 ခိၪလီၩ့ၥံၪဧ့, ဒဲလိးၥံၪလဲၫ့ၥံၪ, ဂၪ့ခိၪအခၪ့ထံၭဧ့, ခိၭနၪ ယဟိဝၩ အဆၧလိၭခွးဆံၭ. အဂဲးဘဲၫယီၩ ယဟိဝၩ အီၪဝ့ၫ လၧဆၧလိၭခွး လၧအၡၩခမျၧးတၭ, မိချဲၩ့ခွး လၧအံၫစရ့လၭ လီၫ. 3 ယၡၩခမျၧးၥံၪဧ့, ယမၩနၧၩ လၧဆၧနီၪလမံၩ့လဲၪ. ယမၩပွံၭနၥၭ လၧဆၧနီၪလမံၩ့လဲၪ. ထိးနၥၭ ထၫ့ဒၩ ယၧၩဆံၭ. 4 မွဲမၬ, ယဒုၭစဲၪ့ထၪ့ခွံၬနၧၩ လၧခးအံဇံၭ အဖၧၩ့, ဒဲဎွ့ၩန့ထဲၩ့နၧၩ လၧၦဎီးဖိၪ အဂံၪ့ဖၧၩ့တၭ, ယအၪ့မၧၫ့လၩ့ စမိစ့ၭ, ဒဲစအၫရၧၫ့, ဒဲနးမံရအၫ့ လၧနမ့ၬယၫလီၫ. 5 ယၡၩခမျၧးၥံၪဧ့, နၪ့ထၪ့ထဲၩ့လါ ဆၧလၧမိအၭ အစဎွၩ ကိၪ့လိၬဝ့ၫ ဒဲဆၧလၧစဘံအီၫ အဖိၪခွၫ စဘၫလၫ့ စံၭဆၧၫ့ဝ့ၫ, နၪ့ထၪ့ထဲၩ့ ဆၧမၩအၥၭ လၧၡံၭတံၫ့ ဖိးလၧဂံလဂၫလၭ; ဘဲၫၥိၭ နၥံၪ မိၥ့ၪယၫ ယဟိဝၩ အဆၧတီၩဆၧလီၩ့နီၪဆံၭ. 6 ယမိဂဲၫ လၧယဟိဝၩ အမ့ၬယၫ အီၪလၧဆၧနီၪလမံၩ့လဲၪ. ယမိၡီၫ့လၩ့ ယခိၪ လၧယွၩ အထီၫထုၬ အမ့ၬယၫ အီၪလၧဆၧနီၪလမံၩ့လဲၪ. ယမိဂဲၫ လၧအအီၪ လၧဆၧလုမ့ၪ ဒဲချီ လနံၪ့ဖိၪဆ့ဧၪ. 7 ဘၪ ယဟိဝၩအၥၭ လၧၥိၪဖၫ အထီၫ့လဖၪ, ဒဲၥိၪၥံၪချၫၥံၪ အချိၬအလၬလဖၪဆ့ဧၪ. ယမိဖ့ၪလၫ့ ယဖိၪဝဲၡါ လၧယမၩမၪဆၧ အကၠီၩ့, ယမိၡါအၥၪ လၧယၥၭ အဆၧဒဲၩဘၭ အကၠီၩ့ဆ့ဧၪ. 8 ၦၡၩဧ့, အဝ့ၫဒၪ ဒုၭနဲၪယူၭ နဆၧ လၧယဂ့ၩလီၫ. အ့ၪလမွဲဘၪ လၧအအၪ့မၧၫ့ နမၩ ဆၧတီၩဆၧလီၩ့, ဒဲနအဲၪ ဆၧယၫ့ၥၭ, ဒဲနလ့ၩဆၧ လၧနယွၩ အၥိၭ လၧဆၧဆၪ့လၩ့အၥၭ အဖၧၩ့နီၪ, မွဲယဟိဝၩ အၪ့မၧၫ့ဒံၭနၧၩ လၧဆၧနီၪလမံၩ့လဲၪ. 9 ယဟိဝၩအလူနီၪ ကိၭထၪ့ လၧဒိၩ့နီၪတၭ, ၦလၧအကိၪ့ဆၧၥ့ၪနီၪ မိယိမ့ၬ နမံၩ့လီၫ. ခိၭနၪ နိၪထး ဒဲၦလၧအအီၪက့ၪဝ့ၫဆံၭ. 10 ဆၧအၧၩ့ အအီၪက့ၪကီၪ့ဆၧလဖၪ ဒဲနိၪတိၪ့ဆံၭလၨၪ လၧအဘၪဆိၪအၧၩ့နီၪ အီၪဒံၭဝ့ၫ လၧၦအအၧၩ့ အဂံၪ့ဖၧၩ့ဆ့ဧၪ. 11 ယ အ့ၪအီၪလၧခံၫ့ၥၪ လတီၩဘၪ, ဒဲခံၫ့ၥၪ အၪ့လီၫဆၧ အထိၪ့ဖၧၩ့နီၪ, ယအီၪဆံၫ့ဎံၪနီၪ ဘၪမိၥ့ၪဧၪ. 12 အဂဲးဘဲၫယီၩ ၦ၁ထံၫလဖၪနီၪ ဎွ့ၩဝ့ၫ လၧဆၧမၩန့ဆီၪ့, ဒဲအၡၩဒိၩ့ဖိၪလဖၪနီၪ ချဲၩ့ ဆၧအဘျံၭအဘျၪ, ဒဲအဖျ့ၩ အၪ့လီၫဆၧ လၧအနိၭဖၧၩ့ လီၫ. 13 မွဲမၬ ယမိကျီၪ့နၧၩတၭ, နဘျၪထဲၩ့ၥ့ၪအ့ၬ. ယမိမၩယူနၧၩ လၧနဆၧဒဲၩဘၭ အကၠီၩ့လီၫ. 14 နမိအၪ့ဘၪ လါနၫ့တၭ, ဘျဲၩအၪ့အ့ၬ. အဂဲးဘဲၫယီၩ နမိအီၪလမုၬဘၪ လၧနဖၧၩ့လီၫ. နမိစဲၪ့ လါနၫ့တၭ, နမၩဖီၩ့မၩဖျ့ၭဆၧအ့ၬ. အ့ၪလမွဲဘၪဘဲၫနီၪတၭ, ဆၧလၧနမၩဖီၩ့မၩဖျ့ၭနီၪ ယမိဖ့ၪလၫ့ခွံၬ လၧနၭလီၫ. 15 နမိဎွံၪ လါနၫ့ဆၧ တၭ, နကူၭဘၪဆၧအ့ၬ. နမိယဲးလၩ့ ၥံၪ့အလဲအိၫ့ အၥၪ လါနၫ့တၭ, နလူၫလၩ့ ဂါလၩ့ဘၪ အၥိၪအ့ၬ. စဘံၭထံၫအၥၫ့ မိအီၪ လါနၫ့တၭ, နအီၩဘၪ စဘံၭထံၫအ့ၬ. 16 နၥံၪ ထီးန့ အီမြဲၫ အထူၫအရူၫ, စအၫဟၭ အၡၩဂံၪ့ဖိၪ အဆၧမၩအၧၩ့ ထီးအလူၬတၭ, နၥံၪ လ့ၩဆၧ လၧအဆၧကိၪ့အဖၧၩ့, ဘဲၫၥိၭ ယမိမၩယူ နၥံၪ ဒဲအၡၩ အီၪဝ့ၫလဖၪ လၧဆၧဒုၪဒွ့ၪအလးလီၫ. နၥံၪ မိဘၪ ယၡၩခမျၧး အဆၧဒုၪဒွ့ၪလီၫ.

1 ယဘၪအၡၪ့ဖီၩ အဂဲးဘဲၫယီၩ ဆၧမၩအၥၭ ဘဲၫ ၦလဂၩ လၧအထီ ထီးအဝ့ၫၥံၪ အၪ့ထုၫ့ကီၪ့ယူၭ ဆၧခိအထီ အဆၧၥၪ, ဒဲအၪ့ထုၫ့ထၪ့ စဘံၭၥၪ လၧအအီၪပြံၩပြၩ ဂီၩ့တၭ, ဆၧၥၪအဆူၬ လၧဆၧအၪ့အဂး အီၪအ့ၬ. ချိၪ့ဒိၩ့ၥၪ မံၫ့ဆိၫ လၧယဆိၫ့န့ဘၪနီၪ အီၪအ့ၬ. 2 ၦအဂ့ၩအဘွၩ လၩ့မါ လၧထံၫၥံၪခးၥံၪ အဖၧၩ့တၭ, ၦအတီၩအလီၩ့ အီၪလၧၦၡၩအကျၩအ့ၬ. အဝ့ၫၥံၪ ထီးအလူၬ အီၪခိၭၥူၪအၥၭ လၧဆၧၥွံၪ အဂးလီၫ. အဝ့ၫၥံၪ လီၩ့ခွံၬၡၬ လဂၩ လၧလဂၩဒၪ အဖၫ့ခိၪ ဆုၬဆုၬလီၫ. 3 ဘဲၫၥိၭ အမိမၩ ဆၧအၧၩ့ လၧအစူၪ နံၫခီၫလူၬ တၡါတၭ, ၦဒိၪဖၭဒိၪ ဒဲၦစ့ၩရၫ့ခွး အၪ့ကံၩ့ အလၬဆီၪ့တၭ, ၦအဒိၪနီၪ အနိၭထၪ့ဖျ့ၭအၥၭ ဆိၫ့န့ဘၪလီၫ. အဝ့ၫၥံၪ အုၩ့လၩ့ လစီၪ့ဎး ဘဲၫၥိၭ အမိမၩ ဆၧအၧၩ့လီၫ. 4 အဝ့ၫၥံၪ အၡၩဂ့ၩထုၬ မၩအၥၭ ဘဲၫဆၧဆူၪ အၥိၭတၭ, အတီၩထုၬနီၪ စူၩနဲၪ့ ထနါဆၧဆူၪဒံၭလီၫ. အၡၩခိၭဆၧ အမုလနံၩနီၪ, နဆၧစ့ၩရၫ့ ဂဲၫဝ့ၫလီၫ. ဘိၩ့နဲၪ့ယီၩ အဝ့ၫၥံၪအၥၭ မိဂံၩ့ဂၩ့ဝ့ၫလီၫ. 5 ထီးနဲၩ နထံၩနၥိၭ လဂ့ၩ, ဒိၭနဲၩ့နၥၭ လၧနလိၬဖၫ့ လဂ့ၩ. ခိၭ နနိၭ အတရၫ့ကၭဘံၭထၬဝ့ၫ လၧၦမုၪ လၧအမံၫဝ့ၫ လၧနၥၭနၫၡါ အဖၧၩ့ အမ့ၬယၫဆံၭ. 6 အဂဲးဘဲၫယီၩ ဖိၪခွၫ မၩကြၩ့ထမး အဖါ, ဖိၪမုၪ ထၫ့ဒၩ အမိ, ဒဲၪ ထၫ့ဒၩ အမံၩ့ၡါမုၪ, ၦၡၩအဒုၪအဒၩနီၪ မွဲအၡၩဂံၪ့ဖိၪဒၪဝ့ၫလီၫ. 7 အ့ၪမွဲ ယဝ့ၫဒၪယီၩ ယမိယိလါ ယဟိဝၩ အဖၧၩ့ၥၭ, ယမိအီၪခိၭ ဆၧထိးထဲၩ့တၩ့ထဲၩ့ယၧၩ အယွၩတၭ, ယယွၩနီၪ မိခိၭနၪ ယလူလီၫ. 8 ယဒုၪယဒၩဧ့, ၥၭထိၬ လၧယဖၫ့ခိၪ လဂ့ၩ, ယအ့ၪလၩ့ထံၩဖါ လါနၫ့တၭ, ယမိဂဲထုၪ့ထဲၩ့ဒီၭလီၫ. ယဆၧၫ့နၩ့ လၧဆၧခံၭကျၩ လါနၫ့တၭ, ယဟိဝၩမွဲ ယဆၧဖၩ့လီၫ. 9 မွဲယမၩမၪဘၪ ယဟိဝၩတၭ, ယမိထိး အဆၧၥၭထၪ့ ထီးအချဲၩ့ယခွး ဒဲစ့ၩရၫ့တီၩန့ယၧၩလီၫ. အဝ့ၫ မိဒုၭဂဲၫထၪ့ယၧၩ လၧဆၧဖၩ့ အကျၩ, ယမိဒၪဘၪ အဆၧတီၩဆၧလီၩ့လီၫ. 10 ထီးနီၪလဖၧၫ့ ယဒုၪယဒၩ မိဒၪဘၪဝ့ၫတၭ, ဆၧမ့ၬမဲ မိချုၬဘံၭ အဝ့ၫၥံၪလီၫ. ၦလၧအစံၭယၧၩ ယဟိဝၩ နယွၩ အီၪခီၫခီၫလဲၪနီၪ; ယမ့ၬၥၪ မိဒၪဘၪဝ့ၫတၭ; ဘိၩ့နဲၪ့ယီၩ ဆၧမိယဲးလၩ့ အဝ့ၫ ဘဲၫဆၧလၩ့လၧၩ့ လၧဖၧၩ့ၥၭဖၧၩ့ အၥိၭနီၪလီၫ. 11 မုလနံၩ လၧၦမိမၩထၪ့ထဲၩ့ နခိၪဒၧၩ့, ဆၧလၧမုလနံၩနီၪ, ဆၧမၪလူၬ မိလ့ၩ လၧအယဲၩ့လီၫ. 12 ဆၧလၧမုလနံၩနီၪ ၦမိဂဲၫ လၧနအီၪ လၧအစံရအၫ ဖိးလၧအံဇံၭ အဒိၩ့, ဒဲလၧအံဇံၭနီၪ ဖိးလၧထံၫမိၡါ, ဒဲလၧမၫဆမံၭ လစီၪ့ ဖိးလၧမၫဆမံၭ လစီၪ့ဒၪ, ဒဲလၧခိၪလီၩ့ လဖျိၪ့ ဖိးလၧခိၪလီၩ့ လဖျိၪ့ဒၪလီၫ. 13 လါနၫ့တၭ, ထံၫၥံၪခးၥံၪနီၪ မိအီၪယူ လၧၦလၧအအီၪဝ့ၫ လၧအဖၧၩ့ အကၠီၩ့နီၪ, လၧအမၩ ဆၧအၧၩ့ အဆၧၥၪ အကၠီၩ့လီၫ. 14 ယိ နၡၩခမျၧး လၧနနိၪထိၭဘီၩ့နီၪ, ဆၧလၧနန့ၥၫ, အၥိၪလဒီၪ့ လၧအအီၪ လဒီၪ့ဎး လၧမံၩ့လၬကျၩ လၧကၫမလၭ အဒၩ့ခိၪနီၪဆံၭ. မွဲအအၪ့အဆၪ လၧဘၫၡၫ့ ဒဲလၧဂံလအၭ အဖၧၩ့ ဘဲၫလၧမုနံၩ လၧဖျိၩ့ အၥိၭနီၪဆံၭ. 15 ဘဲၫလၧမုနံၩလဖၪ လၧနဂဲၫထၪ့ လၧခးအံဇံၭ အၥိၭနီၪ, ယမိဒုၭနဲၪ အဝ့ၫ လၧဆၧလၩ့လၭလဖၪလီၫ. 16 ၦဆၨၩလဖၪနီၪ မိဒၪဘၪတၭ, အမ့ၬ မိမဲ လၧအစီၩ့အမၩ့ ထီးအလူၬ အကၠီၩ့လီၫ. အဝ့ၫၥံၪ မိအီၪက့ၪ အစူၪ လၧအနိၭလီၩ့, အနါ မိအၧၩ့ထၪ့လီၫ. 17 အဝ့ၫၥံၪ မိအၪ့လဲၪ့ ဂၪ့ခိၪအမုၬ ဘဲၫဂူၥံၪလၩ့ၥံၪ အၥိၭနီၪ, မိလ့ၩဆၧ ဝၭထိၬဝၭတ့ၭ လၧအလးအီၪၥူၪ အဖၧၩ့ ဘဲၫဂၪ့ခိၪ အဆၫ့ကလ့ၬ အၥိၭနီၪလီၫ. မိၥၭမဲၪ ယဟိဝၩ ပယွၩတၭ, မွဲမၬ, မိၥၭမဲၪနၧၩလီၫ. 18 ယွၩ လၧအဖျါခွံၬ ဆၧဒဲၩဘၭ, ဒဲလ့ၩဖီၩ့ခွံၬ ဆၧၥူၭဆၧမၪ ဘၪဆဲၫ့ လၧအဆၧန့ၥၫ အီၪလၩ့ထး ဘဲၫနၧၩ အၥိၭနီၪ, မွဲပလၫလဂၩလဲၪ. အဝ့ၫဒၪ ဖီၪ့ထၬ အဆၧၥၭထၪ့ အဆိၩအကၠၪအ့ၬ. အဂဲးဘဲၫယီၩ ဘၪဒၪအၥၭ လၧဆၧယၫ့ၥုၪ့ယၫ့ၥၭ လခီၫလီၫ. 19 မိယၫ့ၥုၪ့ယၫ့ၥၭ ထဲၩ့ဒီၭပၧၩလီၫ. ဆၧမိယဲးထဲးလၩ့ ပဆၧၥူၭဆၧမၪ လီၫ. တၭ နမိခွံၬၡိၭခွံၬ အဆၧဒဲၩဘၭ ထီးအလူၬ လၧမၫဆမံၭ အယိၬဖၧၩ့နီၪလီၫ. 20 နမိဖ့ၪလၫ့ ဆၧမွဲဆၧတီၩ လၧစယၫကူၭ, ဒဲဆၧခိးဆၧတၩ လၧစအၫဘြဟၫ့ လၧနဆိၪလၩ့နၥၭ လၧပဖါလဖၪ လၧမုနံၩ ခီၫလၧဖျိၩ့နီၪ လၧနမိဖ့ၪလၫ့လီၫ.